The Recce: Veel meer as net ŉ oorlogsdramaThe Recce, ŉ splinternuwe Afrikaanse oorlogsdramafliek, is veel meer as net ŉ fliek oor die Bosoorlog – die fliek laat jou dink aan jou eie tuiste en heenkome, jou oorlewing en selfs hoe jou besluite ander persone raak. Die fliek sleur jou mee met die verskillende karakters. Dit lewer nie ŉ uitspraak oor die Bosoorlog nie en diegene wat dink hulle gaan aksietonele (skop, skiet en doodslag) van die oorlog self sien, gaan dalk teleurgesteld wees: dit is nie ŉ gewone oorlogfliek nie. Daar is genoeg aksietonele om die fliek opwindend te hou, maar dit draai grootliks rondom een jong recce se stryd om oorlewing. The Recce wys ook ŉ kant van die oorlog wat nie sommer in flieks gesien word nie: die familie tuis se eie emosionele stryd en onsekerheid. Dan is daar ook die bevelvoerders wat nie onaangeraak bly deur hul keuses en opdragte nie. Henk Viljoen (gespeel deur Greg Kriek) word alleen agter die kaplyn ingestuur en dan verkeerdelik dood verklaar in die vyand se kamp. Hy moet elke hulpbron tot sy beskikking gebruik om by sy ontstelde vrou en gesin uit te kom. Intussen is die vyand op sy spoor… Maurice Carpede as Impi in “The Recce” (Foto: The Recce, Instagram) Die karakter Impi (gespeel deur Maurice Carpede) in die fliek se rol is aanvanklik onduidelik, maar soos ŉ goue draad word dié karakter ŉ hoofrol en ontvou die verhaal. Carpede se vertolking is noemenswaardig en mens sou graag meer van dié karakter te wete wou kom. Die res van die rolverdeling sluit van die grootste name in die bedryf in, soos Marius Weyers, Albert Maritz, Elsabé Daneel, Grant Swanby, Christia Visser en Sonni Chidiebere. Die skrywer en regisseur van dié baanbrekersfliek is Johannes Ferdinand van Zyl. Jac Williams het die fliek deur die Kaapse produksiemaatskappy Man Makes a Picture vervaardig. The Recce begin op 28 September in fliekteaters landwyd draai. Koop jou kaartjies vir SterKinekor of NuMetro Volg die fliek op sosiale media: Facebook, Twitter, Instagram